**Hage Gottfried Geingob** (1941–2024) var en namibisk politiker som var president fra 2015 frem til sin død i 2024.

Hage var statsminister fra 1990 til 2002, og fra 2012 til 2015. Mellom 2008 og 2012 var han handels- og industriminister. Hage var også president i regjeringspartiet SWAPO (The South West Africa People's Organization) etter å ha blitt valgt til leder i november 2017.

Geingob vant presidentvalget i 2014 med overveldende flertall. 86,73 % av velgerne støttet ham, mens hans nærmeste konkurrent McHenry Venaani fra Folkets demokratiske bevegelse (Popular Democratic Movement, PDM) fikk under 5 %. Han ble gjenvalgt for en ny femårsperiode i 2019. Fra august 2018 til august 2019 var han leder for Samarbeidsorganisasjonen for det sørlige Afrika.

Biografi
--------

Geingob ble født den 3. august 1941 i Otjiwarongo i Otjozondjupa-regionen i det nordlige Namibia. Han hadde mastergrad i internasjonale relasjoner fra universitetet The New School i New York fra 1974. Han var også ansatt i FN-sekretariatet fra 1972, og i 1975 ble han utnevnt til direktør for FNs nystartede Namibia-institutt som hadde som hovedoppgave å utdanne personell for offentlig sektor i Namibia når landet fikk selvstendighet. Det hadde også som oppgave å lage et rammeverk for en fremtidig regjering. Geingob ledet dette instituttet fram til 1989, samtidig som han også var sentralkomitemedlem og medlem av politbyrået i SWAPO.

I 1989 ble han utpekt av politbyrået til å lede SWAPOs valgkamp i Namibia. Han vendte derfor tilbake til sitt hjemland etter å ha vært utenlands i 27 år.

I november 1989 ble han valgt til leder for den konstituerende forsamlingen som skulle formulere en grunnlov for Namibia. En viktig oppgave for denne kommisjonen var å skape tillit mellom folkeslagene hvor det eksisterte skarpe motsetninger. Under Geingobs ledelse ble landets grunnlov vedtatt 9. februar 1990.

21. mars 1990 ble Geingob tatt i ed som Namibias første statsminister og fem år senere fikk han en ny periode. Han satt til sammen 12 år som statsminister og ble avløst 27. august 2002 av Theo-Ben Gurirab. Han fikk tilbud om å fortsette som statsråd for by- og regionutvikling etter dette, men avslo. Han ble i august 2002 gjenvalgt til SWAPOs sentralkomite, men måneden etter ble han vraket under valget til politbyrået i partiet.

Fram til 2004 var han generalsekretær for The Global Coalition for Africa med sete i Washington, D.C. Han reiste tilbake til Namibia i 2004 for å stille som kandidat under parlamentsvalget, og han ble innvalgt. I 2007 fikk han også tilbake plassen i partiets politbyrå, og han ble også i november samme år innvalgt som partiets visepresident uten motkandidat. Fra april 2008 var han handels- og industriminister.

Geingob ble gjenvalgt som partiets visepresident på partikongressen i 2012, en posisjon som indikerte at han skulle etterfølge Hifikepunye Pohamba som landets president etter at hans periode var over i 2015. Etter dette valget ble Geingob utpekt til statsminister fra 4. desember 2012.

Hage Geingob tas i ed som president i 2015
Ved presidentvalget i Namibia 28. november 2014 stilte Geingob som SWAPOs presidentkandidat og vant med 87 % av stemmene. Han ble tatt i ed 21. mars 2015. Fra samme dag gikk han av som statsminister og utnevnte Saara Kuugongelwa-Amadhila til sin etterfølger. Hun ble dermed Namibias første kvinnelige statsminister. Ved presidentvalget i november 2019 ble Geingob gjenvalgt for fem år med 56,3 % av stemmene.

Geingob var fra 2018 leder for Samarbeidsorganisasjonen for det sørlige Afrika (SADC).

Korrupsjonsanklager
-------------------

I april 2021 rapporterte OCCRP (Organized Crime and Corruption Reporting Project) og avisa *The Namibian* at Geingob var involvert i skandalen rundt WikiLeaks’ offentliggjøring av samherjadokumentene (The fishrot files) som omhandlet korrupsjon i forbindelse med fiskekvoter i namibisk farvann. Namibias fiskeriminister Bernhardt Esau og justisminister Sacky Shanghala måtte trekke seg på grunn av korrupsjonssaken.

Referanser
----------

1. ↑   Munzinger Personen, oppført som Hage Gottfried Geingob, Munzinger IBA 00000019676, besøkt 9. oktober 2017[Hentet fra Wikidata]
2. ↑   Brockhaus Enzyklopädie, oppført som Hage Gottfried Geingob, Brockhaus Online-Enzyklopädie-id geingob-hage-gottfried, besøkt 9. oktober 2017[Hentet fra Wikidata]
3. 1 2   «Hage Geingob: Namibia's president dies aged 82», verkets språk britisk-engelsk, utgitt 4. februar 2024, besøkt 4. februar 2024[Hentet fra Wikidata]
4. ↑   E-Theses Online Service, ethos.bl.uk, besøkt 17. september 2018[Hentet fra Wikidata]
5. ↑  Namibias president er død fra nrk.no den 4. februar 2024.
6. ↑  «Ramaphosa hands over SADC chairmanship to Namibia's Geingob». Independent Online. 17. august 2018.
7. ↑  «Hage Gottfried Geingob». Blackpast.
8. ↑  «Geingob Hage». www.parliament.na. 25. mai 2022. Arkivert fra originalen 6. mai 2021. Besøkt 24. juli 2022.
9. ↑  Christof Maletsky (28. august 2002). «Nujoma shuffles the Cabinet pack». The Namibian. Archived from the original on 19. november 2005. Besøkt 24. juli 2022. CS1-vedlikehold: Uheldig URL (link)
10. ↑  Kuvee Kangueehi (9. april 2008). «Cabinet shake up». New Era.
11. ↑  «Namibia leader taps trade minister as likely successor». Reuters. 4. desember 2012.
12. ↑  Shinovene Immanuel; Selma Shipanga (3. desember 2012). «Moderates prevail». The Namibian. Arkivert fra originalen 7. desember 2012. Besøkt 24. juli 2022.
13. ↑  Presidenten i Namibia velges for 5 år og kan bare gjenvelges én gang.
14. ↑  «Namibia inaugurates President Hage Geingob». The Namibian. 21. mars 2015. Archived from the original on 24. mars 2015. Besøkt 24. juli 2022. CS1-vedlikehold: Uheldig URL (link)
15. ↑  «Incumbent Geingob wins Namibia presidential election with 56.3% of the vote». Reuters. 1. desember 2019.
16. ↑  «Zambia : 38th SADC Summit officially opens in Namibia». Lusakatimes.com. 17. august 2018.
17. ↑  James Kleinfeld (2. april 2021). «Namibian president caught in new fishing corruption allegations». Al Jazeera.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Nationalencyklopedin **·** WikiTree **·** VIAF **·** GND **·** LCCN **·** ISNI **·** ISNI **·** BBC Things **·** Munzinger (iba)
 |